जिस ध्याढ़ै ओ पैह्लो पैह्ल स्कूल दाखल होने लेई गेई ही तां मास्टरेआनी ने उसी डैक्स नम्बर त्रै उप्पर, इक कुड़ी कन्ने जाई बौने लेई आखेआ हा। उसलै ते ओ उत्थें जाइयै बेई गेई ही, पर दूई घैंटी च उस कुड़ी ने उसी उत्थें नईं हा बौन दित्ता। उसने आक्खेआ हा, ‘तूं इत्थें नईं बेई सकदी। दिक्ख तेरा मूंह् किन्ना गन्दा ऐ। उट्ठ इत्थुआं’। ते उसने धिक्का मारियै उसी खल्ल सुट्टी ओड़ेआ हा। असला च कदें कुसै ने उसी हिरख कन्ने अपने कश नईं हा बठालेआ। उस रोज ओ रोन्दै-रोन्दे घरै गी परतोई ही। आनियै उसने अपनी माऊ गी सब किश सुनाया हा, पर मां ते मां गै होन्दी ऐ, कियां आखदी अपनी धिऊ बी जे ओ बड़ी गै बद-शकल ऐ। ओ तदूं ते नईं ही समझी सकी, पर अज्ज चंगी चाल्ली समझी गेई ऐ जे उस दिन ओदी माऊ दियें अक्खियें च अत्थरूं की आए हे?’